Legebiltzarreko Erregelamenduaren 114. artikuluan ezarritakoa betez, agintzen da Nafarroako Parlamentuko Aldizkari Ofizialean argitara daitezen “Bizitza Digitalari buruzko Foru Lege proposamena jorratzeko ponentziaren barne-funtzionamendurako arauak”, zeinak ponentziak berak onetsi baitzituen 2018ko irailaren 25ean eginiko bilkuran. Hona testua:

“**Lehena.** Ponentziak xedetzat du Bizitza Digitalari buruzko Foru Lege proposamenaren gaineko txosten bat egitea.

Behin txostena eginda, Legebiltzarreko Mahaiari igorriko zaio, aurkez litezkeen boto partikularrekin batera; eta Mahaiak Batzordeko kideei bidaliko die, eztabaidatu eta bozkatzeko.

Bigarrena. Hona ponentzia osatuko duten foru parlamentarien zerrenda:

– Sergio Sayas López jauna (UPN).
Ordezkoa: Begoña Ganuza Bernaola andrea.

– Patxi Leuza García jauna (Geroa Bai).
Ordezkoa: Jokin Castiella Imaz jauna.

– Aranzazu Izurdiaga Osinaga (EH Bildu-Nafarroa).
Ordezkoa: Adolfo Araiz Flamarique jauna.

– �Rubén Velasco Fraile (Podemos-Ahal Dugu-Orain Bai).

Ordezkoa: Carlos Couso Chamarro jauna.

– Guzmán Miguel Garmendia Pérez jauna (SPN).
Ordezkoa: María Inmaculada Jurío Macaya andrea.

– Javier García Jiménez (PPN).
Ordezkoa: Ana María Beltrán Villalba andrea.

– María Luisa de Simón Caballero (I-E).
Ordezkoa: Miguel Nuin Moreno jauna.

**Hirugarrena.** Ponentziak Guzmán Garmendia Pérez jauna hautatu du lehendakari, zeina, kasua bada, ponentziako beste kide batek ordezkatu ahalko baitu. Ponentziari laguntzen dion legelaria ariko da idazkari, edo bestela haren ordezkoa.

**Laugarrena.** Ponentziak boto ponderatuaren sistemaren bidez hartuko ditu erabaki guztiak. Horrela, ponentziako kide bakoitzak bere talde parlamentarioak edo foru parlamentarien elkarteak zenbat kide dituen, horrenbeste boto edukiko ditu.

**Bosgarrena.** Ponentziak laguntza eta lankidetza eskatu ahalko dio Nafarroako Gobernuari, eta, Legebiltzarreko Lehendakaritzaren bidez, kargu eta funtzionario eskudunak ponentziara etor daitezen eskatu ahalko du, edo beharrezkoak diren txostenak egin daitezen. Orobat eskatu ahalko du gaian aditu diren beste batzuk ere etor daitezen.

**Seigarrena.** Ponentziako kideen gehiengoak hala erabakitzen badu, ponentzian eginen diren agerraldiak hedabideei irekiak eta ikus-entzunezko bitartekoak erabiliz erretransmitituak izanen dira. Pertsona edo entitate pribatuen kasuan, galdetu beharko zaie ea onartzen duten agerraldia egitea, eta haien mintzaldia publikoa egitea ere. Bilera hauek ponentziako lehendakariaren zuzendaritzapean eginen dira. Hark, bilera-eskatzailearen mintzaldiaren ondoren, agerraldia egin behar duenari emanen dio hitza, eskaturiko gaiari buruzko informazioa azal dezan, gehienez ere hogeita hamar minutuz. Ondoren, ponentziako kideek izanen dute hitza, galderak egin edo haien jarrera azaltzeko, gehienez ere hamar minutuz. Bilera bukatuko da agerraldira etorritakoaren erantzunarekin, zeina hamar minutukoa izanen baita gehienez. Parte-hartzaileren batek hala eskaturik, lehendakariak galdera edo oharretarako beste txanda bat ireki ahalko du. Horiek egiteko bost minutu edukiko dituzte.

**Zazpigarrena.** Ponentziak lanerako plana ezarriko du, non bere lanak behar bezala egiteko beharrezkotzat jotzen dituen agerraldi eta jarduerak finkatuko dituen. Plan horren berri emanen zaio Legebiltzarreko Mahaiari.

**Zortzigarrena.** Ponentziak agindu zaion lana bukatu arte eginen du lan, eta lan hori ponentzia eratu eta sei hilabeteko epean bukatu beharko du.

**Bederatzigarrena.** Erabaki hau Nafarroako Parlamentuko Aldizkari Ofizialean argitaratzea”.

Iruñean, 2018ko irailaren 25ean.

Lehendakaria: Ainhoa Aznárez Igarza